kardosdrur/scandi-wiki huggingface dataset:
Meddeler (politi)

En meddeler er en privatperson, der – ofte anonymt – videregiver oplysninger om planlagte forbrydelser til politiet.

I modsætning til en agent provocateur (agent) spiller meddeleren ikke en aktiv rolle i det kriminelle handlingsforløb.

Kilder 
 Rigsadvokatens Meddelelse nr. 3/2005 om retningslinjer vedrørende meddelere

Politi
IT-Politisk Forening

IT-Politisk Forening er en dansk forening, som arbejder for at indsamle viden om it og formidle den til politikere og samfundet med det erklærede formål at give det bedst mulige grundlag for lovgivning. Foreningen er uafhængige af partipolitik og taler løbende med politikere fra samtlige partier. Medlemskab af foreningen er åbent for alle interesserede.

Historie 
IT-Politisk Forening blev dannet 30. december 2002. En af de første sager foreningen beskæftigede sig med var softwarepatenter.

Formål 
Citat fra IT-Politisk Foreningens formålsparagraf: Foreningens formål er at sikre og styrke fri adgang til og bearbejdning af information.

Foreningen har følgende interesseområder:
 Softwarepatenter. IT-Politisk forening kæmper mod indførelsen af patenter på software.
 Censur, censurfilteret
 Overvågning
 Åbne Standarder
 Digital Rights Management
 Spam
 Det offentliges IT-politik
 Licenser (kontrakter)

Sager 
IT-Politisk Forening blev skarpt kritiseret af justitsminister Lene Espersen (K) i begyndelsen af 2007, efter at de i samarbejde med fagforeningen PROSA, der organiserer it-ansatte, udsendte 12.000 cd-rom'er til PROSAs medlemmer. Cd-rom'en, der blev benævnt Polippix, gjorde det muligt for brugeren at surfe anonymt på internet og på andre måder beskytte sit privatliv. Aktionen havde til hensigt at sætte fokus på, at et flertal i Folketinget har vedtaget love, der tillader intensiv registrering af almindelige borgeres internetbrug, hvilket af mange er blevet set som en krænkelse af essentielle frihedsrettigheder. Lene Espersen (K) udtalte til TV 2 at cd-rom'en "Polippix" var en hjælp til kriminelle såsom pædofile og mordere.

IT-Politisk Forening er stærkt kritisk overfor NemID løsningens anvendelse af en signeret Java applet, idet denne siges at give adgang til private filer på brugerens harddisk. Dette er også et problem for mange eksisterende netbank-løsninger.

Eksterne henvisninger 
 itpol.dk – foreningens officielle hjemmeside
 Lov om forebyggende foranstaltninger mod hvidvask af udbytte og finansiering af terrorisme

Internetaktivisme
Informationsteknologi
Foreninger fra Danmark
Etableret i 2002
Peter Østergaard Mietke

Peter Østergaard Mietke (født 7. februar 1975) er dansk fodboldspiller, hvor hans primære position på banen er i forsvaret og sekundært på midtbanen. Hans nuværende klub er 2. divisionsklubben AB 70, som han lavede en aftale med den 1. januar 2004.

Peter Østergaard har tidligere spillet for Kalundborg GF&BK, Holbæk B&I og Boldklubben Fremad Amager, hvor han opnåede adskillige divisionskampe, før han i foråret 2004 skiftede til AB 70. Dengang lå klubben i Danmarksserien og han var således med til at rykke klubben i 2. division for første gang i dets historie.

Han opnåede 8 U-19 landskampe, 13 U-17 landskampe og 5 U-16 landskampe som repræsentant for henholdsvis Fremad Amager og Kjøbenhavns Boldklub.

I det civile liv er han sælger.

Spillerkarriere 
 198x-1991: Boldklubben Fremad Amager (ungdomsspiller)
 1992-1993: Kjøbenhavns Boldklub (ungdomsspiller)
 1994-1998: Boldklubben Fremad Amager, 1. division
 1998-1999: Kalundborg GF&BK
 1999-1999: Holbæk B&IF, 11 kampe og 0 mål, 2. division
 1999-2003: Boldklubben Fremad Amager, 244 kampe og 11 mål, 1. division og 2. division
 2004-: AB 70, 62 kampe og 8 mål, Danmarksserien og 2. division Øst

Noter 

Fodboldspillere fra Danmark
Animal Aid

Animal Aid, grundlagt i 1977, er Storbritanniens største dyreretsorganisation. Organisationen protesterer med fredelige midler mod alle former for dyremishandling og arbejder for mere dyrevenlige livsstile. Den undersøger og afslører også dyremishandling.

Animal Aid fremstiller kampagnerapporter, pamfletter og anden dokumentation såvel som belærende videoer og undercovervideo. De udsender også et magasin som udkommer hvert kvartal, en regelmæssig bulletin for aktivister og et salgskatalog med dyrevenlige produkter.

Formål 

Animal Aid blev grundlagt i januar 1977 for ved fredelige midler at arbejde for at få en ende på dyremishandling. Organisationen er non-profit "limited company" som styres af en frivillig rådsdirektion. Den er blevet nægtet status som velgørenhedsorganisation fordi dele af dens arbejde involverer kampagner for ændringer i loven om dyremishandling. Dens formål er:
 
 At øge offentlighedens kendskab til dyremishandling i vores samfund, specielt i vivisektionslaboratorier og factory farms og at oplære offentligheden til ved lovlige midler at kræve afskaffelsen af alle eksperimenter på dyr, factory farms og alle andre former for dyremishandling.
 At undersøge eksisterende lovgivning på områder forbundet til de ovenstående mål eller beslægtede aspekter og arbejde for sociale, juridiske og administrative reformer til fremme af ovenstående mål.
 At forhindre udnyttelsen af dyr.
 At oplære offentligheden og specielt unge mennesker til at få en følelse af moralsk ansvar overfor dyrene.
 At arbejde generelt for en livsstil som ikke involverer dyremishandling.
 At indsamle information om alle anliggender vedrørende de ovenstående mål med henblik på at udskrive, udsende og cirkulere dokumenter, tidsskrifter, bøger, cirkulærer og andre boglige materialer til medlemmer og i offentligheden, samt at producere film og lyd-visuelle materialer og arbejde for, sponsorere og assistere kurser, lektioner eller andre instruktioner til fremme af ovenstående mål.

Kendte støtter 
Animal Aid har en lang række kendte støtter, deriblandt Thom Yorke, Jilly Cooper, Simon Cowell, Annette Crosbie, Alan Davies, Stella McCartney, Richard Wilson, Wendy Turner Webster og Massive Attack.

Den kendte zoolog dr. Charlotte Uhlenbroek har støttet Animal Aids kampagne mod forsøg med primater, hvor hun sagde: "Jeg har endnu ikke et tilpas uimodståeligt videnskabeligt argument som retfærdiggør den lidelse som primater i forskningslaboratorier gennemgår."

Mad Science Awards 
Siden 1997 har Animal Aid haft en årlig "Mad Science Awards" ("Gal Videnskabs Pris") ceremoni hvor de sætter fokus på "meningsløs og grotest videnskabelig forskning", og tildeler "vinderne" en status som forestiller en beagle som bliver gennemboret af en skalpel.

Fodnoter

Eksterne henvisninger 
 Animal Aid webside

Dyrs rettigheder
Oldham Athletic A.F.C.

Oldham Athletic A.F.C. er en engelsk fodboldklub fra Oldham, der spiller i Football League Two. Klubben har aldrig vundet noget, men var i 1990 i Liga Cup-finalen, hvor den tabte til Nottingham Forest. Klubben var senest i den bedste engelske række i perioden 1991-1994 og var således med til at danne Premier League i 1992. Klubbens bedste placering i den bedste række er en andenplads i 1915.

Af berømte spillere kan bl.a. nævnes Denis Irwin og Graeme Sharp.

Nuværende spillertrup

Referencer 

Fodboldklubber i England
Etableret i 1895
Oldham
Port Vale F.C.

Port Vale F.C. er en engelsk fodboldklub fra Burslem, en forstad til Stoke-on-Trent, der spiller i Football League One. Ærkefjenden er naboklubben Stoke City. Klubben har aldrig været i den bedste engelske række, og det bedste resultat i FA Cuppen er en semifinaleplads i 1954. I 90'erne spillede klubben i en årrække i 1. division (nu The Championship).

Klubben er mest kendt for, at popsangeren Robbie Williams er inkarneret fan. Williams ejer 24,9 % af aktierne i klubben.

Fodboldklubber i England
Etableret i 1876
Stoke-on-Trent
Freedom Riders

Freedom Riders var en gruppe aktivister, som i 1960'erne arrangerede ikke-voldelige demonstrationer mod raceadskillelsen i USA. Demonstranterne kørte i busser fra for eksempel Washington DC til New Orleans.

”Freedom Riders” (Frihedsrejsende) 
I marts 1961 bestemte de tre bevægelser CORE, SCLC og SNCC at finde en ny ikke-voldelig måde at få opmærksomhed om de sortes problemer.
De ville også presse præsident Kennedy og regeringen, der ikke gjorde meget ud af sine løfter om bedre vilkår for de sorte.

Aktivisterne iværksatte aktionen ”Freedom Riders” (Frihedsrejsende) 4. maj 1961, hvor frivillige stod på en helt almindelig bus; Hver gang bussen standsede, skulle de tjekke, om faciliteterne ved stoppestedet stadig var raceadskilte – og hvis de var, skulle de bruge ”de forkerte”.
For selv om der var en lov om, at denne raceadskillelse var ulovlig, levede den i bedste velgående.

Der afgik to busser fra Washington D.C., som skulle køre gennem staterne Virginia, North og South Carolina og Alabama. I de første tre stater gik turen med få voldsepisoder, men da busserne nåede Alabama gik det helt galt. Da en af busserne kørte ind i byen Anniston, ventede vrede hvide. De fleste var medlem af Ku Klux Klan. Den store skare smadrede bussen med jernstænger og satte ild til den med brandbomber. Da aktivisterne flygtede ud af den brændende bus, blev de gennemtævet af de ventende hvide. Alt blev transmitteret på TV.

Det gik ikke bedre for den anden bus. Da den kom til byen Birmingham, ventede der også en flok vrede hvide. De havde fået et kvarter af politiet til at tæve aktivisterne.
Myndighederne gjorde alt for at standse disse frihedsrejser. De satte bl.a. nogen af aktivisterne af på en øde landevej 150 km fra byen. Det lykkedes dog alligevel at få sendt en bus helt til Montgomery, hvor der ventede mange vrede hvide med baseballkøller.

Alt det fik Martin Luther King til at holde et krisemøde i baptistkirken, hvor 1200 mødte op. Kirken blev angrebet med tåregasgranater og andet kasteskyts.
Martin Luther King ringede fra kirken til præsident Kennedy og bad ham gøre noget. Kennedy satte soldater ind, som til sidst fik dæmpet masserne.
Freedom Riders førte til, at præsident Kennedy satte en stopper for raceadskillelse på stationer, i busser og i toge.

Fejringen af 50-års dagen 
Oprah Winfrey inviterede nulevende Freedom Riders med i sit talkshow den 4. maj 2011 for at fejre 50-års dagen. Det blev et bevægende møde mellem sorte, hvide og tidligere Ku Klux Klan medlemmer. Borgerrettighedsbevægelsen viste at USA internt var splittet.

Kildehenvisning 
 Freedom Riders: 1961 and the Struggle for Racial Justice af Raymond Arsenault (Oxford University Press, 2006).

Borgerrettighedsbevægelsen
Blackpool F.C.

Blackpool Football Club er en engelsk fodboldklub fra Blackpool, som spiller i landets næstbedste række, Championship.

Historie 
Blackpool Football Club blev dannet i 1877, og blev medlem af Football League i 1896-97 sæsonen. Klubben spillede som del af den næstebedste række, Second Division, frem til 1929-30 sæsonen, hvor at de vandt Second Division, og sikrede sig oprykning tl First Division for første gang i klubbens historie.

Efter et kort stop tilbage i Second Division, rykkede Blackpool i 1936-37 igen op i First Division. Over de næste år havde Blackpool sine bedste år under træner Joe Smith. Blackpool kom i 1948 og i 1951 i FA Cup-finalen, men tabte begge gange. Tredje gang var dog lykkens gang, da Blackpool i 1953 vandt FA Cup-finalen. Deres bedste resultat i ligaen kom i 1955-56 sæsonen, hvor at Blackpool sluttede på andenpladsen, kun bag Manchester United. I 1958 blev Blackpool-spilleren Stanley Matthews den første spiller til at vinde Ballon d'Or.

Blackpool spillede i 60erne hovedsageligt i First Division, men efter nedrykning i 1971 spillede de i Second Division. Mellem 1978-81 gik det dog grusomt galt for Blackpool, som i årene så 2 nedrykninger, og kom til at spille i den fjerde bedste række. Blackpool forblev i den fjerde bedste række frem til 1992, hvor at de rykkede op i Third Division. Klubben rykkede dog ned igen i 2000.

Dette blev dog vendepunktet for klubben, som over de næste 10 år så massiv succes. I 2001 rykkede klubben igen op til den tredje bedste række. Efter 6 sæsoner, sikrede de sig i 2007 oprykning til Championship, den næstbedste række. 3 sæsoner senere, og så lykkedes det Blackpool at sikre oprykning til Premier League for første gang i 2009-10 sæsonen. De skulle hermed spille i den bedste engelske række for første gang siden 1971. Blackpool kæmpede en brav kamp i deres debutsæson i Premier League, men det var ikke nok til at rede holdet fra nedrykning.

Efter at akkurat have misset oprykning i 2011-12 sæsonen, begyndte en meget dårlig periode for klubben. Klubben kom i seriøse økonomiske problemer, og mistede 27 af holdets spillere på en gang før 2013-14 sæsonen. Det lykkedes kun lige akkurat at samle et hold til sæsonen. Blackpool rykkede ned til League One i 2013-14 sæsonen, og sæsonen efter rykkede de igen ned til League Two.

Blackpool var dog ikke længe i League Two, da de i 2016-17 sæsonen rykkede op til League One. Efter 4 sæsoner i League One vendte Blackpool i 2021 tilbage til Championship.

Nuværende spillertrup

Kilder

Eksterne henvisninger 

Fodboldklubber i England
Etableret i 1877
F.C.
Huddersfield Town A.F.C.

Huddersfield Town Association Football Club er en engelsk fodboldklub fra Huddersfield, som spiller i landets næstbedste række, Championship.

Historie 
Huddersfield Town Association Football Club blev dannet i 1908, og blev medlem af Football League i 1910.

Holdet havde sin sin bedste era i løbet af 1920erne. De opnåede for første gang oprykning til First Division, den bedste række, i 1920. De vandt deres første trofæ i 1922 da de vandt årets udgave af FA Cup. Mellem 1923-26 blev Huddersfield det første hold nogensinde i England til at vinde den bedste række 3 år i streg. Huddersfield fortsatte med at være blandt de bedste hold i England over de næste mange år, og sluttede på andenpladsen i ligaen 3 gange og kom i 3 yderlige FA Cup-finaler, men uden at vinde.

Huddersfield rykkede for første gang ned i 1952. De spillede i den næstbedste række frem til 1970, hvor de igen rykkede op. Det var dog kun i 2 sæsoner, at de blev i den bedste række, før nedrykning i 1972. Det blev kun værre herfra, da de i 1973 rykkede ned igen, og for første gang i klubbens historie skulle spille i den tredjebedste række. I 1975 rykkede de igen ned, og spillede nu i den fjerdebedste række.

Huddersfield vendte tilbage til den tredjebedste række i 1980, og over de næste 20 år spillede i klubben i perioder i enten den tredje- eller næstbedste række. I 2003 rykkede de igen ned i den fjerdebedste række, men kun i en enkelt sæson. Klubben vendte i 2012 tilbage til den næstbedste række, nu kaldet Championship.

I 2017 lykkedes det endeligt for Huddersfield Town at rykke op til Premier League, og de spillede igen i den bedste engelske række for første gang i 45 år. Det lykkedes klubben at overleve i deres første sæson tilbage, men deres anden sæson i 2018-19 var en anden historie. Holdet sluttede sæsonen med kun 16 point på sæsonen, hvilke gjorde dem pointmæssig til de tredje værste hold i Premier Leagues historie.

Nuværende spillertrup

Kilder

Eksterne henvisninger 

Fodboldklubber i England
Etableret i 1908
Huddersfield
Yeovil Town F.C.

Yeovil Town F.C. er en engelsk fodboldklub fra Yeovil i Somerset, der spiller i Football League One. Klubben er i de seneste år rykket op et par gange. Således lå klubben i 1996 i den 6. bedste engelske række.

Som ung spiller, spillede Alan Pardew for klubben og det gjorde Ian Botham også.

Fodboldklubber i England
Etableret i 1895
Somerset

Somerset er et ceremonielt grevskab i det sydvestlige England. I grevskabet ligger byerne Taunton, Glastonbury og Yeovil. Fra 1. april 2023 består det ceremonielle grevskab af tre enhedslige myndigheder (engelsk unitary authority), Somerset (før 1. april 2023 de fire districts Somerset West and Taunton, South Somerset, Mendip og Sedgemoor, samt Somerset County Council), North Somerset og Bath and North East Somerset.
Bury F.C.

Bury F.C. er en engelsk fodboldklub fra Bury i Greater Manchester, der spiller i Football League Two. Klubben var i starten af 1900-tallet en storklub i engelsk fodbold og vandt FA Cuppen to gange i 1900 og 1903. Den bedste ligaplacering er dog en 4. plads fra 1926. Klubben rykkede ud i 1929 og har ikke siden været i den bedste række. I de senere år var klubben kort (1997-1999) i den næstbedste række.

Bl.a. Sammy McIlroy og Peter Reid har spillet for klubben.

Spillere

Referencer 

Fodboldklubber i England
Etableret i 1885
Bury (Greater Manchester)
Swansea City A.F.C.

Swansea City A.F.C. eller Clwb Pêl-droed Dinas Abertawe er en walisisk fodboldklub fra Swansea.
De spiller i øjeblikket i EFL Championship, som er den næstbedste række i England. De er den eneste walisiske klub, der nogensinde har spillet i Premier League udover Cardiff City, siden Premier League blev dannet i 1992. Swansea rykkede i Premier League efter at have besejret Reading i playoff-finalen, og har siden sæsonen 2011-12 spillet i Premier League.

Historie 
Klubben har tidligere spillet i den bedste engelske række. 1981/1982 og1982/1983 sæsonerne. Siden er det gået ned ad bakke og klubben har været helt nede i League Two ved flere lejligheder. Klubbens ærkerival er Cardiff City, men pga. nogle tændte kampe, er der på det seneste også kommet et fjendskab til Yeovil Town. Bristol City og Bristol Rovers er ligeledes blandt klubber, der har et anstrengt forhold til Swansea City – og omvendt.

Swansea er en af de mest succesfulde klubber i walisisk fodbold. De har vundet 10 walisiske Cups og førte Football League First Division i december 1981, hvor klubben dog sluttede sæsonen på en 6. plads. Klubben blev den femogfyrrende (45) klub til at spille i Premier League, siden starten i 1992.

Klubben er grundlagt i 1912 som Swansea Town og spillede Football League i 1921. Klubben skiftede navn i 1969, da det vedtog navnet Swansea City for at afspejle Swansea's nye status som en by. Siden 2005 har Swansea City har spillet deres hjemmekampe på Liberty Stadium, Swansea. Stadion deles med Ospreys Rugby Union, et rugby league hold i Celtic League.

Klubben havde i perioden 1912-2005 hjemmebane på Vetch Field. Sidste kamp på dette stadion var en FAW Premier Cup finale, hvor modstanderen var Wrexham FC. Swansea A.F.C. vandt (2-1).

Swansea Citys tilhængere er uofficielt kendt som Jacks. En forklaring på dette navn er, at under det 17. århundrede var sejlere fra Swansea højt respekterede og enhver 'Swansea Jack' fik lov til at slutte sig til besætningen, simpelthen på grund af byens ry for gode sejlere. Mange mener dog, at navnet stammer fra den lokalt berømte – livreddende – hund Swansea Jack. Klubben har dog, af uransagelige årsager, pæne fanskarer fra Nederland og Belgien, ikke mindst fans af ADO Den Haag og KV Kortrijk.

Danskere i klubben 
Jan Mølby var manager for klubben 1996-1997. Michael Laudrup var det fra 21. juni 2012 til 4. februar 2014, hvor han blev afskediget.

Spillere

Referencer

Eksterne henvisninger 

 Swanseas officielle hjemmeside 

 
Etableret i 1912
Norwich

Norwich er en by i Norfolk i det østlige England med  indbyggere. Byen er hovedby (County town) i Norfolk og har en domkirke.

Ved Vilhelm Erobrerens erobring af England i 1066 var byen en af de største i England, hvilket gjorde den til mål for adskillige plyndringer.

Referencer

Eksterne henvisninger 

 
Distrikter i Østengland
Cities i Østengland
County towns i Storbritannien
Nottingham

Nottingham er en by i Nottinghamshire med ca. 323.632 indbyggere (2021).

Nottingham har den højeste koncentration af videregående uddannelse i East Midlands, idet hele tre universiteter ligger i byen University of Nottingham, Nottingham Trent University og University of Law.

Byen ligger ved Sherwoodskoven, der ligesom byen selv spiller en central rolle i legenden om Robin Hood.

Byen har en række attraktioner, herunder Nottingham Castle der blev grundlagt af Vilhelm Erobreren i 1068, National Justice Museum, City of Caves, Green's Mill, William Booth Birthplace Museum, Nottingham Industrial Museum, Nottingham Natural History Museum.
Beboelsesområdet The Park Estate er kendt for sine mange viktorianske huse.

De engelske fodboldklubber Nottingham Forest og Notts County kommer fra byen.

City 
Ved sit 60-års regeringsjubilæum i 1897 gav Victoria af Storbritannien kommunen status som city. I 1884 var Nottingham blevet en del af et nyoprettede bispedømme. Domkirken blev placeret i den lille by Southwell. Det blev den meget større by Nottingham, der nogle år senere blev Nottinghamshires city.

I 1928 fik Nottinghams borgmester titlen overborgmester (Lord Mayor). Ærestitlen blev bekræftet i 1974.

Venskabsbygninger 
Nottingham har en række venskabsbyer:

  Ljubljana, Slovenien (1963)
  Minsk, Hviderusland(1966–2022)
  Karlsruhe, Tyskland (1969)
  Harare, Zimbabwe (1981)
  Ghent, Belgien (1985)
  Ningbo, Kina (2005)
  Timișoara, Rumænien (2008)
  Krasnodar, Rusland (2012–2022)
  Września, Polen

Note: Ljubljana, Minsk og Harare er hovedsætder. Nottingham stoppede sin relation med Minsk og Krasnodar i marts 2022.

Referencer

Eksterne henvisninger 

 

 
Enhedslige myndigheder i Midtengland
Cities i Midtengland
County towns i Storbritannien
Niels Dencker

Niels Dencker (født 10. juni 1969) var en dansk pigefotograf, filminstruktør og pornomodel.

Han huskes som husslaven Paw i Knud Vesterskovs Constance (1998), hvor han spiller over for bl.a. Katja Kean.

Constance var Zentropas første pornofilm for kvinder, og fik enorm, international opmærksomhed.

Litteratur 
 Nicolas Barbano: Verdens 25 hotteste pornostjerner (Rosinante, 1999) .

Eksterne henvisninger 
 

Pornoskuespillere fra Danmark
Pornomodeller fra Danmark
Stoke-on-Trent

Stoke-on-Trent (også kendt som The Potteries) er en by i Staffordshire med  indbyggere. Byen består af seks byer, der er vokset sammen: Burslem, Fenton, Hanley, Longton, Stoke og Tunstall.

Byen er kendt for sin meget fine pottemagerindustri.

Byens motto er Vis Unita Fortior, som kan oversættes til: Samlet styrke er stærkere.

Byen er hjemsted for 2 fodboldklubber i de engelske ligaer: Port Vale og Stoke City F.C..
Byen er også hjemsted for sangeren Robbie Williams, rockmusikeren Lemmy fra Motörhead samt fødested for guitaristen Slash fra  Gun'n'Roses og Velvet Revolver.

Referencer
Muhammed Ali Jinnah

Muhammad Ali Jinnah , født Mahomedali Jinnahbhai; (født 25. december 1876, død 11. september 1948) var en indisk muslimsk politiker og leder af All India Muslim League. Han grundlagde Pakistan i 1947 og tjente som landets første generalguvernør. Han kendes officielt i Pakistan som Quaid-e-Azam, der betyder Store Leder, og Baba-e-Qaum der betyder Nationens Fader. Hans fødsels og dødsdag er nationale helligdage i Pakistan.

Jinnah blev betydningsfuld i den Indiske Nationalkongres hvor han talte for samarbejde mellem hinduer og muslimer, og hjalp med at forme Lucknow aftalen med All India Muslim League i 1916. Han blev også en nøgleperson i All Muslim India Home Rule League. Han foreslog en fjorten punkter lang forfatningsændring for at sikre muslimers rettigheder i et selvstyrende Indien. Hans forslag blev ikke vedtaget, og den desillusionerede Jinnah flyttede til London hvor han boede i mange år.

Flere muslimske ledere overtalte Jinnah til at vende tilbage til Indien i 1934 og reorganisere Muslim League. Efter sit fejlslagne projekt i kongressen gik han i stedet efter at skabe en selvstændig stat for muslimer. Muslim League vandt de fleste muslimske mandater ved valget i 1946, og Jinnah startede en kampagne af strejker og protester for at danne "Pakistan", men protesterne blev snart til voldelige sammenstød i store dele af Indien. Kongressens fejlslagne politik fik begge parter og briterne til at enes om en opdeling i to lande. Som generalguvernør af Pakistan ledte Jinnah arbejdet med at rehabilitere millioner af flygtninge, skabe en national udenrigspolitik, sikkerhed og økonomisk udvikling.

Kilder

Eksterne henvisninger 

Politikere fra Pakistan
Pakistans generalguvernører
Personer fra Karachi